|  |  |
| --- | --- |
| הרוזטה של קתדרלת שטרסבורג, מבט מבפנים | הרוזטה של קתדרלת שטרסבורג, מבט מבחוץ |
| הרוזטה של קתדרלת שטרסבורג, שרטוט | הרוזטה הצפונית של קתדרלת נוטרדאם דה פארי בסגנון Rayonnant |

**רוזטה** היא חלון עגול גדול המקבל את שמו מדמיונו לשושנה (באנגלית: Rose Window) ומזכיר עיצוב מנדלה. רוזטות אופייניות מאוד לסגנון הגותי אך נעשה בהם שימוש דומה גם בסגנונות מאוחרים יותר, אלא לרוב ביתר פשטות.

הרוזטה היא חלון בעל מסגרת אבן (Tracery) המכיל בתוכו **ויטראז'ים** היוצרים ביחד את צורת השושנה. הרוזטה מחולקת לצורות משניות - עיגולים קטנים יותר, פלחי המעגל וצורות שונות המזכירות תלתנים ועלים.

מיקום הרוזטה הוא בדרך כלל בחזית הראשית (המערבית) מעל לשער הכניסה המרכזי. לעיתים נבנות רוזטות גם בחזית המזרחית וגם בקצוות הטרנספט (בית הרוחב). בפנים הכנסייה, הרוזטה יוצרת (תלוי בשעה ביום) אפקט של אלומת אור רך וצבעוני החודר דרכה ומשרה אווירה של קדושה.

היסטוריה
--------

כנסיית וסטמינסטר בלונדון. ניתן לראות את חלון הרוזטה הגדול במרכז החזית
מקורה של הרוזטה הוא ככל הנראה באוקולוס - צוהר עגול שהיה נפוץ באדריכלות הרומית. האוקולוס התפתח לחלונות גדולים ועגולים שהופיעו לראשונה באדריכלות הרומנסק. ישנן מספר דוגמאות לכך בכנסיות באזור צפון ספרד אך הרוזטה הגותית המושלמת הופיעה לראשונה בבזיליקת סן-דני (St. Dennis) שבפריז. רוזטה זו הושלמה בשנת 1130 אך נהרסה במאה ה-18. 

חלונות רוזטות החלו להתפשט בקתדרלות רבות ברחבי צרפת החל מהמאה ה-12 במסגרת עלייתה של האדריכלות הגותית. הראשון להצבת חלון רוזטה בחזית הכנסייה היה סוגריוס בבזיליקת סן-דני. אחריו באו חלונות רוזטה בקתדרלות הגותיות הראשונות בהן קתדרלת לאן, קתדרלת נוטרדאם דה פארי (המפורסמת בחלונות הרוזטה שלה, חלקם בסגנון Rayonnant) וקתדרלת שארטר (הכוללת 3 חלונות רוזטה). לחלון הרוזטה העגול המוצב בתוך ריבוע הייתה משמעות סמלית, שכן העיגול סימל את הקוסמוס האינסופי והנצחיות של אלוהים והריבוע סימל את מעשה הבריאה המושלם של אלוהים. כאשר הגותיקה הבשילה לשיאה ובסגנון הגותי הקורן (Rayonnant) התפתחו חלונות הרוזטה לרמה גבוהה של מורכבות ואיכות. צורתם הייתה כשל פרח או השמש, הקורנת מהמרכז החוצה. בשלהי ימי הביניים התפתחו חלונות הרוזטה לדוגמה ממורכזת ממנו קורנים עלים בצורת להבות אש כחלק מסגנון הלהבות הגותי (Flamboyant).

בסגנונות הרנסאנס והבארוק היה השימוש בחלונות רוזטה נדיר יותר. גם בכנסיות נאו-גותיות רבות, מהמאות ה-19 וה-20, נבנו חלונות מסוג זה, אם כי אופי העיטורים של הוויטראז'ים היה פשטני יותר. הוויטראז' גם קישוטי בעיקרו וכמעט ולא מכיל ציורים של סיפורים כלשהם כפי שהיה נהוג בימי הביניים.

סגנונות
-------

### אוקולוס Oculus

**אוקולוס**, קתדרלת סיינה
אלה הם חלונות ויטראז' בצורת עיגולים, בה עיצוב התמונה לא מתייחס בצורה גאומטרית למרחב המעגלי ואין דוגמה של שושן או פרח. חלונות יכלו להיות פתוחים, "עיוורים", בעלי זיגוג או מלאים בשכבה דקה של אלבסטר. במהלך התקופה הגותית המאוחרת באיטליה, חלונות כאלה היו נפוצים והועדפו על פני חלונות עם תחרת אבן מורכבת. בתקופת סוף ימי הביניים ותחילת הרנסאנס את התמונה בתוך החלון תכננו בדרך כלל האמנים המוכשרים בזמנם, ובהם דוצ'ו, דונטלו, אוצ'לו וג'יברטי.

### גלגל Wheel

**גלגל**, בוורלי מינסטר
אלה חלונות עגולים בעלי דוגמה פשוטה של תחרת חלונות בה מוטות קורנים החוצה מאבן תמיכה מרכזית (boss) או מטבעת אבן (rondel) במרכז החלון. חלונות כאלה היו פופולריים באדריכלות רומנסקית ובאיטליה בתקופה הגותית. ניתן למצוא אותם ברחבי אירופה, אך בעיקר בגרמניה ואיטליה. חלונות אלה זכו לעדנה במבני התחייה הרומנסקית של המאה ה-19 והמאה ה-20.

### צלחת Plate tracery

**צלחות**, כנסיית Appleton-le-Moors
אלו הם חלונות עגולים בהם תחרת החלונות נמצאת במסגרת החלון בדוגמה מעגלית, כמעין חור מסוגנן, ולא באמצע החלון. חלונות כאלה עוצבו בשלבי המעבר מהאדריכלות הרומנסקית לאדריכלות הגותית ובפרט בצרפת ובקתדרלת שארטר. הדוגמה הידועה ביותר לחלון כזה היא בקתדרלת לינקולן, בקצה בית הרוחב הצפוני, בחלון הידוע בשם "עין הדיקאן". ניתן למצוא אותם לעיתים גם בבניינים מהמאה ה-19.

### גותיקה מוקדמת Early Gothic

חלון רוזטה גותי מוקדם, במזרח קתדרלת לאן
אלו הם חלונות עגולים עם תחרת חלונות של קשתות חופפות כמו עלי כותרת של פרח, ועם צורות עגולות וישרות. חלונות אלו ניתן למצוא בצפון צרפת, וראוי לציון החלון בקתדרלת לאן, באיטליה ובאנגליה. סגנון זה זכה לעדנה בגל התחייה הגותית בגלל דמיונו לפרח. לעיתים, תכנון זה התייחס ל-Our Lady of the Rosary.

### גותיקה קורנת Rayonnant Gothic

 ערך מורחב – **סגנון גותי קורן**  

|  |  |
| --- | --- |
| **קורן** - בית הרוחב הדרומי של קתדרלת נוטרדאם דה פארי | **קורן** - בית הרוחב הצפוני של קתדרלת נוטרדאם דה פארי |

אלו הם חלונות עגולים בהם עלי הכותרת של הפרח קורנים החוצה מטבעת מרכזית, ולעיתים חופפים זה את זה, בתכנון מורכב. כל עלה מסתיים בקשת מחודדת ולעיתים בקוורטרפויל (עיגול ובו תחרת חלונות בצורת 4 עלים) או צורות אחרות הכלואות במעגל. חלונות אלה דומים לפרחים או שמש קורנת. רבים מחלונות הרוזטה הגדולים בצרפת הם בסגנון זה, בפרט אלה בקתדרלת נוטרדאם דה פארי ובזיליקת סן-דני. דוגמה ידועה לחלון כזה היא בבית הרוחב הצפוני של מנזר וסטמינסטר. חלונות אלו היו נפוצים בגותיקה בשיאה וניתן למצוא אותן בהרבה כנסיות. הסגנון זכה לעדנה בגל התחייה הגותית.

### גותיקה לוהבת Flamboyant Gothic

 ערך מורחב – **סגנון גותי לוהב**  

|  |  |
| --- | --- |
| **לוהב**-כנסיית Graça ב Santarém | חלון רוזטה בסגנון **לוהב** - סנט שאפל, פריז |

אלה חלונות עגולים עם תחרת חלונות מורכבת. הצורה האופיינית לסגנון הן עקומות בצורת S בתחרת החלונות, שגורמת לכל אור להיראות בצורה דמוית להבת אש, בצורה "לוהבת" (Flamboyant) ומכאן השם. מספר רוזטות גותיות מאוחרות מציגות מורכבות רבה בתכנונן, ולעיתים משתמשות באלמנטים גותיים בצורות בלתי צפויות. דוגמה מצוינת לכך היא בחזית המערבית של קתדרלת אמיין. למרות שלרוב הצורות המתוכננות קורנות החוצה מהמרכז, הצורה המתקבלת לא בהכרח סימטרית סביב כל ציר. דוגמה לכך היא חלון "עין הבישוף" בקתדרלת לינקולן מהסגנון הגותי האנגלי המקושט שבה התכנון הוא כשני קשוות חיטה. דוגמאות נוספות לחלונות רוזטה לוהבים ניתן למצוא בסנט שאפל ובקתדרלת בווה.

### רנסאנס Renaissance

אדריכלות הרנסאנס התנתקה מהאדריכלות הגותית, וחזרה לסגנון האדריכלות הקלאסית. בסגנון זה נעשה שימוש בחלונות אוקולוס פשוטים וחסרי תחרת חלונות, לעיתים על גמלונים קלאסיים (ראו כנסיית מדונה די סנט ביאג'יו) או סביב כיפות, כגון בזו של קפלת פאצי (בקלויסטר של בזיליקת סנטה קרוצ'ה) או סנטה מריה דל פיורה.

### בארוק Baroque

**בארוק** - Catania.
באדריכלות הבארוק נעשה שימוש רב יותר (מאשר באדריכלות הרנסאנס) בחלונות עגולים, שלא תמיד היו עיגולים מושלמים ולעיתים היו אליפטיים (סגלגלים) או בעלי צורות מורכבות יותר. לרוב הם היו נטולי תחרת חלונות, אך לעיתים הם היו בעלי מוטות תמיכה פשוטים. לעיתים קרובות הם הוקפו בקישוטים מגולפים באבן. מטרת חלונות אלה הייתה לספק תאורה מספקת לפנים החלל בלי להשתמש בחלונות גדולים המאפשרים לראות מבחוץ את הבפנים. רק לעיתים נדירות הם היוו אלמנט ויזואלי דומיננטי בחזית או בפנים, כפי שהיו הרוזטות הגותיות. למרות זאת, היו מספר יוצאים מן הכלל הראויים לציון, בפרט מטח האור הגדול שזורם דה חלון האלבסאר הסגלגל (אליפטי) שמתאר את רוח הקודש ברדרדוס מאחורי המזבח הראשי בבזיליקת פטרוס הקדוש ברומא.

### מודרני Modern

חלון רוזטה יהודי מאת שרה קונפורטי
חלונות עגולים מודרניים, שלרוב הם מסוג האוקולוס הפשוט, שואבים ממגוון רב של השפעות וסגנונות, הכוללים אמנות מופשטת, חלונות ספינה וחלונות עגולים חסרי זיגוג של אדריכלות המזרח. עם זאת ישנם חלונות רוזטה מודרניים שמעוצבים בסגנון הגותי.

גלריה
-----

* חלון הרוזטה בבית הרוחב של קתדרלת שארטר, צרפתחלון הרוזטה בבית הרוחב של קתדרלת שארטר, צרפת
* חלון רוזטה בסגנון הלהבות שמהווה חלק מקומפוזיציה רחבה יותר, קתדרלת סנס, צרפתחלון רוזטה בסגנון הלהבות שמהווה חלק מקומפוזיציה רחבה יותר, קתדרלת סנס, צרפת
* חלון רוזטה המציג את האפוקליפסה בסגנון גותי לוהב, סנט שאפל, צרפתחלון רוזטה המציג את האפוקליפסה בסגנון גותי לוהב, סנט שאפל, צרפת
* "עין הבישוף", קתדרלת לינקולן, אנגליה"עין הבישוף", קתדרלת לינקולן, אנגליה
* חלון רוזטה בגדאכטניסקירכה, שפייר, גרמניהחלון רוזטה בגדאכטניסקירכה, שפייר, גרמניה
* חלון רוזטה בכנסיית אוסקר פרדיקס, שוודיהחלון רוזטה בכנסיית אוסקר פרדיקס, שוודיה
* חלון רוזטה בכנסיית סנטה מריה דל פי, ברצלונהחלון רוזטה בכנסיית סנטה מריה דל פי, ברצלונה
* חלון רוזטה בארמון הנשיאותי בפרוחלון רוזטה בארמון הנשיאותי בפרו
* חלון רוזטה בכנסיית סיינט ניקולס בריצ'מונד, אנגליהחלון רוזטה בכנסיית סיינט ניקולס בריצ'מונד, אנגליה
* חלון הרוזטה המזרחי בהימלשפאהרטסקירכה, דרזדן, גרמניהחלון הרוזטה המזרחי בהימלשפאהרטסקירכה, דרזדן, גרמניה
* חלון רוזטה עם דוגמאות גאומטריות ופרחים בסגנון מורי, מיורקהחלון רוזטה עם דוגמאות גאומטריות ופרחים בסגנון מורי, מיורקה
* חלון Waratah, כנסיית סיינט בדה, דרומיונה, סידני, אוסטרליהחלון Waratah, כנסיית סיינט בדה, דרומיונה, סידני, אוסטרליה

ראו גם
------

* אדריכלות גותית
* אדריכלות של כנסיות

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **רוזטה** |
| ויקישיתוף תמונות ומדיה בוויקישיתוף: **רוזטה** |

* תכנון גאומטרי של רוזטה גותית
* חלון רוזטה, באתר אנציקלופדיה בריטניקה (באנגלית)

הערות שוליים
------------

1. ↑  קתדרלת פירנצה, קתדרלת סיינה
2. ↑  Wim Swaan, *The Gothic Cathedral*, Banister Flether
3. ↑  The Dean's Eye, Lincoln Cathedral,
4. ↑  קתדרלת מרי הקדושה (סידני) היא בעלת 3 דוגמאות יפות לחלונות רוזטה קורנים.
5. ↑  דוגמאות ניתן למצוא בקרלסקירכה בווינה, מנזר ברבנוב בפראג ובכנסיית סנט ברייד ברחוב פליט, לונדון.
6. ↑  Bannister Fletcher; James Lees-Milne,*St Peter's*.

| **אדריכלות גותית** |
| --- |
| ערכים ראשיים | אדריכלות גותית • אמנות גותית • אדריכלות גותית - מונחים • התחייה הגותית | גותיקהגותיקה |
| סגנונות גותיים | סגנון גותי קורן • סגנון גותי לוהב • אדריכלות גותית אנגלית • אדריכלות גותית ספרדית • גותיקה מנואלינית |
| מונחים ואלמנטים גותיים | אדריכלות כנסיות • קמרון צלעות • חלון רוזטה • ויטראז' • תחרת חלונות • תמיכות דואות • צריחון • צריח מחודד • קרוקט • גרגויל • גרוטסק |
| מבני מפתח | בזיליקת סן-דני • קתדרלת נוטרדאם (פריז) • קתדרלת שארטר • קתדרלת בורז' • קתדרלת ריימס • קתדרלת אמיין • קתדרלת לאן • סנט שאפל • ארמון האפיפיורים, אביניון • קתדרלת קלרמון-פראן • קתדרלת אוורה • קתדרלת שטרסבורג • קתדרלת רואן • כנסיית סנט אואן • קתדרלת בווה • קתדרלת קלן • קתדרלת ויטוס הקדוש, פראג • שטפנסדום, וינה • המינסטר של אולם • מריינקירכה, ליבק • קתדרלת בורגוס • קתדרלת לאון • קתדרלת סביליה • מגדל בלן • קתדרלת מילאנו • ארמון הדוג'ים, ונציה • קתדרלת קנטרברי • קתדרלת לינקולן • קתדרלת סולסברי • קתדרלת ולס • מנזר וסטמינסטר • קתדרלת יורק |
| קטגוריות | קטגוריה:אדריכלות גותית • קטגוריה:קתדרלות בסגנון גותי • קטגוריה:מבנים גותיים • קטגוריה:מבני התחייה הגותית • קטגוריה:אדריכלים גותיים • פורטל:אדריכלות |